### Resume

Der skal vælges ny bestyrelse til Dansk Affaldsforening, hvilket skal ske på den ordinære generalforsamling den 3. marts 2022 i Odense. Klima-, Natur- og Miljøudvalget skal på udvalgsmødet drøfte og opstille eventuelle valgbare kandidater til bestyrelsen i Dansk Affaldsforening.

### Sagsfremstilling

Ressourcer & Genbrug har siden 2014 været medlem af Dansk Affaldsforening, som er en specialforening, der varetager medlemmernes virksomhedsinteresser. Foreningen indgår i samarbejder og netværk på tværs af affaldsbranchen og centrale erhvervs- og kommunalpolitiske aktører og interessenter. Dansk Affaldsforening har i dag 57 medlemmer bestående af kommuner, fælleskommunale selskaber i [adresse] og på [adresse]. Medlemmerne indsamler og håndterer husholdnings- og erhvervsaffald fra 98 kommuner svarende til ca. 5,6 mio. borgere.

Dansk Affaldsforening (DAF) består af en bestyrelse, ledelseskreds, task forces, arbejdsgrupper og netværk. Den overordnede ledelse af Dansk Affaldsforenings anliggender er under bestyrelsens ansvar. Bestyrelsen består af 11 personer fra medlemmernes styrende organ (fx bestyrelser og byråd), og de vælges på den ordinære generalforsamling, der følger umiddelbart efter et almindeligt kommunevalg.

Foreningens formål er følgende

* Skabe maksimalt gennemslag for medlemmernes virksomhedsinteresser.
* Påvirke regulering, rammer og vilkår til gunst for medlemmerne, uanset om disse skabes i Folketinget, regeringen eller EU.
* Skabe de bedst mulige rammevilkår for opgaveløsning på affaldsområdet.
* Skabe de bedst mulige sammenhænge mellem affaldshåndtering, energiforsyning og ressourceudnyttelse.
* Fremme samarbejde, vidensudveksling og vidensformidling mellem medlemmerne, samt med beslægtede organisationer, foreninger og andre.
* Kvalificere viden og information til medlemmerne om ny lovgivning og nye initiativer nationalt og i EU samt om mulige konsekvenser af disse.
* Forestå udvikling af teknisk, faglig viden samt udrede konkrete eller generelle problemstillinger til såvel medlemmerne som til andre.

Valg til bestyrelsen
Bestyrelsens medlemmer vælges i 4 valggrupper inddelt efter størrelse af kontingentbetaling til foreningen. Dette er for at sikre en beskyttelse af mindretallet og vægte foreningens store bidragsydere indflydelse, jf. bilaget Stemmevægt). Vejle Kommune er indplaceret i valggruppe 3.

* Valggruppe 1-3 vælger hver tre bestyrelsesmedlemmer og en ledelsesrepræsentant
* Valggruppe 4 vælger to bestyrelsesmedlemmer og en ledelsesrepræsentant

På Dansk Affaldsforening årsmøde, Affald 2022, den 3. marts vil der også blive afholdt generalforsamling, hvor den nye bestyrelse vil blive valgt. Bestyrelsen vælges for en periode svarende til den kommunale valgperiode. Mødet finder sted i Odense.

Derudover er afdelingsleder af Ressourcer & Genbrug, Anders Østergaard, udpeget som repræsentant fra den administrative ledelse til at indgå i ledelseskredsen, som har til formål at give input til foreningens interessevaretagelse og udvikling samt foretage erfaringsudveksling og videndeling.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Dansk Affaldsforening spiller en væsentlig rolle i forhold til affalds- og ressourceområdet generelt, herunder blandt andet at sikre det bedst mulige afsæt for medlemmernes grønne omstilling og cirkulære økonomi.

### Historik

Teknik- og Miljødirektøren indstiller, 17. januar 2022, pkt. 10:

at udvalget drøfter ønske om eventuel opstilling af kandidat(er) til Dansk Affaldsforenings bestyrelse, samt hvem der i givet fald skal indstilles
til byrådets godkendelse.

Beslutning fra Klima, Natur- og Miljøudvalget, 17. januar 2022, pkt. 10:

Udvalget indstillede Elias Andresen.

Beslutning fra Økonomiudvalget, 31. januar 2022, pkt. 26:

Økonomiudvalget anbefaler indstillingen fra Klima-, Natur- og Miljøudvalget.

### Beslutning

Byrådet valgte Elias Andresen.
Fraværende Ron Mikkelsen. I stedet mødte Gunnar Johansen.